13 hónap alatt készítette el a Toyota GR Yaris Rally1 miniváltozatát egy ausztrál férfi
A Toyotát annyira elragadtatta a házilag készített raliautó, hogy az építőjével együtt elvitte a Monte Carlo-ralira és Goodwoodba, a Festival of Speedre is.

Míg a legtöbb modellező megelégszik a műanyag makettek vagy a hobbikategóriájú távirányítású autók építésével, egy Norvégiában élő ausztrál férfi nagyobbat gondolt, és több mint egy évet töltött egy 1:2 méretarányú, tökéletesen működőképes, együléses, vezethető Toyota GR Yaris Rally1 megtervezésével és megépítésével. Justin White a Garage Avenger című YouTube-csatornáján dokumentálta az építést. Nem meglepő, hogy a Toyota Gazoo Racing felfigyelt rá, és White-ot a művével együtt elröptették idén a szezonnyitó WRC-versenyre Monte-Carlóba és a júliusi Festival of Speedre is.
White a mini Toyota GR Yaris Rally1 karosszériáját 3D-nyomtatóval készítette el. Összesen 123 alkatrészt ragasztott és csiszolt össze egy egységes formává, amely tökéletesen utánozza az igazi versenyautó agresszív megjelenésű karosszériáját. A félméretű modellnek nincsenek ajtajai, de a levehető tetőn keresztül könnyen be lehet jutni az utasterébe. Még működő fényszórókkal és hátsó lámpákkal, valamint oldalsó plexi tolóablakokkal is rendelkezik, akár az igazi.
A befejező lépés egy professzionális vinilfólia felhelyezése volt, amelyet a hivatalos 2026-os Toyota Gazoo Racing színekben (fehér, piros és fekete) maga a gyári ralicsapat biztosított. A nyomtatott, Yaris-formájú műanyag karosszéria alatt egy terepgokart (cross-kart) alváza található, amelynek tengelytávját 580 mm-rel meg kellett hosszabbítani, hogy az megfelelő legyen az 1:2-es méretarányhoz. Egy nagy fordulatszámú motorkerékpár-motor hajtja a hátsó kerekeket rövid áttételezésű, hatfokozatú szekvenciális váltón keresztül, a legfontosabb adatokat digitális kijelzőről lehet leolvasni a kormányon. Szinte repíti a 120 lóerő a pillekönnyű karosszériát, a súly-lóerő arány nem sokkal rosszabb, mint az 1,6 literes turbómotorral hajtott igazi versenyautóé, amely 380 lóerős és 1180 kilót nyom a mérlegen.
VIDEO: https://youtu.be/vVTop-gRPs4
White szerint a miniatűr raliautója elméletileg 150 km/h-s végsebességre lehet képes, ha elég hosszú egyenes áll a rendelkezésére. Ez elsőre nem hangzik soknak, de ha arra gondolunk, hogy alig nagyobb egy gokartnál, és egy garázsban, nyomtatott műanyagból szerelte össze egy amatőr, akkor már egyértelműen elismerést érdemel. 
Ahogy egy ilyen egyedi, privát projektnél lenni szokott, nem minden alakult a tervek szerint az építés közben. Eleinte nehéznek bizonyult a megfelelő kezelhetőség elérése, mivel a puha verseny- gumiabroncsok túl erősen tapadtak, ami miatt az autó nagyon remegett a kanyarokban. Mikor White ezeket hétköznapi utánfutó gumiabroncsokra cserélte, amelyek lehetővé tették a hátsó rész megfelelő csúszását (és a gumik magas oldalfala is javított a rugózáson), megoldódott a probléma. Emellett a bukókeret hátsó tartószerkezetével is babrált, és lazábbá tette az alvázat, hogy az tudjon kissé hajolni, ahelyett, hogy mereven pattogna az úthibákon, és a kocsi kanyarban emelgetné az ívbelső első kerekét. Néhány apró módosítással a rugók nélküli Toyota GR Yaris Rally1 tűrhetően alkalmassá vált az egyenetlen aszfaltfelületeken való használatra, ami egy raliautó esetében nem hátrány.
A Toyota hivatalos meghívását követően a mini-GR Yarist a Monte-Carlo-rali előtt, a francia Alpokban kijelölt aszfaltos, lezárt szakaszokon is tesztelték, bebizonyítva, hogy nem csak egy látványos játékról van szó. Miután úgy volt, hogy felengedik a verseny szuperspeciál pályájára is, White-nak is részt kellett vennie a hivatalos versenyzői eligazításon a profi ralipilóták társaságában (végül sajnos az eső miatt nem kapta meg az engedélyt a rendezőktől). Monacóban a miniatűr GR Yaris Jari-Matti Latvala csapatfőnök és Oliver Solberg figyelmét is felkeltette, a svéd pilóta brit navigátora, Elliot Edmondson még a vezetőülésbe is behuppant. Júliusban Goodwoodba is elvitte a Toyota Gazoo Racing az apró raliautót, ahol szintén az igaziak mellett állították ki, az angol közönség őszinte ámulatára.

